Tisztelt gyászoló gyülekezet!

2012 tavaszán történt, hogy egy vívótársam, a Veterán Bizottság akkori elnöke elmondta, hogy valamelyik szerdai edzésnapon megjelenik majd egy vívóhölgy, aki szeretne tőrözni egy kicsit. Mi akkor párbajtőrözni jártunk a Vasasba, de én, aki igazándiból tőröző volnék, nagy örömmel vártam.. A kocsi csomagtartójába minden esetre betettem a tőröket és a lamét. Egy szerdán valóban megjelent a veterán vívónő.

Jómagam nem szeretem a veterán megnevezést, mert bennem olyan asszociációkat ébreszt , mint obsitos, nyugdíjas, egyszóval öreg. Jobban szeretem a masters megnevezést, nem mint mester, vívómester, hanem mint sportágának, a vívásnak mestere.

A vívó dr. Wernitzer Júlia volt, akire egyáltalán nem illett a veterán kifejezés. Akkoriban épphogy belépett az 50+ kategóriába, ami a legifjabbak kategóriája a mi köreinkben.

Julival vívtunk egy ismerkedésnyit, majd leültünk beszélgetni, mert Ő is, én is kíváncsiak voltunk egymásra. Kiderült, hogy a Petőfi Irodalmi Múzeumban dolgozik, és mindjárt meghívott az akkoriban megnyílt Ottlik kiállításra, tárlatvezetést is felajánlva, tekintve, hogy Ő a kurátor.

Rögtön kiderült, hogy van közös témánk, az irodalom szeretete, a vívás szeretete, meg az élet szeretete.

Az irodalom szeretetéről nem vagyok hivatott beszámolni, de a víváséról talán igen.

Gimnazista lányként szülővárosában, Szolnokon kezdett el vívni a Szolnoki MÁV SE.-ben. A szolnoki vívás nem csak B. Nagy Pál mexikói és müncheni olimpiai bajnokáról nevezetes, hanem kiváló nevelő egyesület is volt. Itt lett Juli II. osztályú vívó, ami az ő idejében még komoly rangot jelentett. Az egyes osztályokban induló vívók száma 60-70 fő volt és aki ezeken keresztülverekedte magát, az tudott csak feljebb jutni. Ennek küzdelemnek az eredménye mutatkozott meg később Juli ausztriai működése során, ahol számos versenyen indult, jó eredményeket ért el, sőt volt olyan versenye, ahol a döntőben csak Anja Fichtel, Szöul olimpiai bajnoka tudta megállítani.

Ausztriából hazatérve sokáig nem versenyzett, de 2012 után kezdett el ismét rendszeresen vívni. A kiváló dr. Szepesi László edzette Őt.

2013-ban a várnai világbajnokságon a női tőrcsapattal negyedik lett.

Szerepet vállalt a ditzingeni német-magyar találkozó lebonyolításában is. A 2016-os győri visszavágót is Ő kezdte szervezni, de a találkozón nem tudott részt venni.

A betegsége ellen vívott csörtéiben is voltak győzelmei. Ilyenkor rögtön eljött a versenyeinkre és tiszta erejéből szurkolt nekünk. Így találkoztunk Debrecenben is .

Hatalmas küzdő volt, újra és újra harcba szállt a kór ellen, kereste az új gyógymódokat, gyógyszereket, bátorította és segítette az orvosait, kórházát is.

Juli csodálatos lény volt. Maga köré vonzotta az embereket, sugárzott belőle a jóság, a másokért való tenni akarás, a békéltetés szándéka.

2016 májusában, a magyar bajnokságon, a budaörsi Sportcsarnokban arra figyeltem fel, hogy a vívók méhrajként tódulnak a lelátó felé. Magam is kíváncsian indultam a többiek után, vajon mi történt? Semmi különös, megjött Juli és mindenki úgy érezte, üdvözölni kell. Jár nekünk egy kézfogás, egy ölelés. egy simogatás, egy mosoly, Tőle!

Büszke vagyok, hogy megismerhettelek, hogy barátságodba fogadtál, hogy aggódhattam érted, hogy örülhettem veled, hogy tanulhattam tőled, hogy ünnepelhettelek .

De egyáltalán nem örülök, hogy most búcsúznom kell Tőled, ám remélem, hogy majd újra találkozunk kedves íróid körében, mosolygó angyaloktól körülvéve.

Isten Veled, nyugodj békében.

A masters vívók nem felejtenek el!